**Indar Gorri** é o grupo de seareiras e seareiros do equipo de fútbol Club Atlético Osasuna. Sitúase nas bancadas inferiores da portería sur do estadio El Sadar. O nome en galego significa "Forza Vermella" (*Indarra* = forza; *Gorria* = vermella).

Características
---------------

A súa ideoloxía baséase no nacionalismo abertzale, o antifascismo e o antirracismo. Indar Gorri é un dos grupos pertencentes e fundadores de Euskal Hintxak, entidade que agrupa un gran número de filas antifascistas de Euskal Herria e que reivindica a oficialización da selección de fútbol do País Vasco.

Indar Gorri ten case 1000 membros entre socios e simpatizantes, entre os que hai uns 50 Red &amp; Anarchist Skin Heads. Dito grupo pasou por estes vinte anos de ter un carácter local (nun principio a maioría eran de Pamplona), a estenderse por Navarra e por outras zonas do Estado, como Madrid, Cataluña e Andalucía.

Amizade e rivalidade
--------------------

As principais amizades do grupo son, amais dos grupos de Euskal Hintxak e outros máis, os seguintes grupos: 

* Brigadas Amarillas (Cádiz CF)
* Resaca Castellana (Burgos CF)
* Bukaneros (Rayo Vallecano)
* Peña Mújika Taldea (Real Sociedad)
* Eztanda Norte (Deportivo Alavés)
* UM02 (CF Montréal)
* Desperdicis (Unió Esportiva Sant Andreu)
* Herri Norte Taldea (Athletic Club)

Por contra, as principais rivalidades son cos seguintes ultras: 

* Supporters Gol Sur (Real Betis)
* Ligallo Fondo Norte (Real Zaragoza)
* Juventudes Verdiblancas (Racing de Santander)
* Ultras Sur (Real Madrid CF)
* Ultras Yomus (Valencia CF)
* Gaunas Sur (CD Logroñés)
* Ultra Boys (Real Sporting de Gijón)

Historia
--------

O 13 de decembro de 1987, a tribuna sur do entón El Sadar foi o escaparate para a estrea dun novo grupo de seareiras e seareiros chamado "Indar Gorri". A afección do Club Atlético Osasuna estaba un pouco anoxada por molestias en viaxes anteriores. Por este motivo, da unión dun par de grupos de afeccionados e co Monumento aos Foros como punto dos seus primeiros encontros, xorde Indar Gorri. O grupo converteuse en oficial nun encontro entre o Club Atlético Osasuna e o CD Sabadell.

A diferenza doutros grupos de seareiras e seareiros do Osasuna, Indar Gorri non ocultaba o seu carácter. Pasou de ser un movemento espontáneo a ter un gran grupo de seguidores. Unha das súas actividades máis sinaladas é o Día contra o Racismo. De feito, foron dos pioneiros en organizar actos contra a xenofobia no fútbol. Amais de conferencias e exposicións sobre esta cuestión, xógase un partido amigábel.

A organización leva case un cuarto da historia do club vermello animando de forma ininterrompida. O 2 de febreiro de 2016 foron detidos 18 membros acusados de lesións. O 5 de maio de 2022 anunciou que deixaría de animar no estadio local de El Sadar durante o que quedaba de tempada. O motivo era a avalancha de sancións económicas que estaba a recibir, principalmente por estar nunha zona da bancada que, en teoría, está habilitado para ese fin.

Notas
-----

1. ↑  Requeijo, Alejandro; Montero, Daniel (15 de agosto de 2016). ""Tengo unas ganas de hostias de flipar": los ultras del fútbol, retratados por las escuchas". *El Español* (en castelán). Consultado o 5 de novembro de 2022.
2. ↑  Matxin, Natxo (4 de decembro de 2007). "Indar gorri celebra a lo grande sus dos primeras décadas animando a Osasuna desde la trinchera rojilla". *Gara* (en castelán). Consultado o 5 de novembro de 2011.
3. ↑  Senar, Joxerra (2 de febreiro de 2016). "Indar Gorriko 18 kide atxilotu dituzte, lesio delitua egotzita". *Berria* (en éuscaro) (Iruñea). Arquivado dende o orixinal o 05 de novembro de 2022. Consultado o 5 de novembro de 2022.
4. ↑  "Indar Gorri deja de animar en El Sadar esta temporada". *As* (en castelán). 5 de maio de 2022. Consultado o 5 de novembro de 2022.
5. ↑  "Indar Gorri deja de animar tras más de 100 multas por estar de pie". *Noticias de Navarra* (en castelán) (Iruñea). 5 de maio de 2022. Consultado o 5 de novembro de 2022.

Véxase tamén
------------

### Ligazóns externas

* Sitio web oficial de Indar Gorri
* Blog de Indar Gorri Arquivado 05 de novembro de 2022 en Wayback Machine.
* Foro de Indar Gorri Arquivado 04 de marzo de 2016 en Wayback Machine.